Document ID: 32005R1192

KOMISSION ASETUS (EY) N:o 1192/2005,
annettu 25 päivänä heinäkuuta 2005,
tietyistä kirjanpitoon liittyvistä soveltamista koskevista säännöistä maatilojen tulojen selvittämiseksi annetun asetuksen (ETY) N:o 1915/83 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon verkoston luomisesta Euroopan talousyhteisön maatilojen tuloja ja taloutta koskevien kirjanpitotietojen keruuta varten 15 päivänä kesäkuuta 1965 annetun neuvoston asetuksen N:o 79/65/ETY (1) ja erityisesti sen 6 artiklan 2 kohdan,
sekä katsoo seuraavaa:
(1)
Komission asetuksen (ETY) N:o 1915/83 (2) 3 artiklassa säädetään, että yhteyselimen on toimitettava kaikki maatilailmoitukset komissiolle viimeistään yhdeksän kuukauden kuluttua sen tilikauden päättymisestä, jota ne koskevat. Saadun kokemuksen perusteella on aiheellista pidentää kyseistä yhdeksän kuukauden jaksoa.
(2)
On aiheellista sallia siirtymätoimenpiteenä tilikautta 2004 varten Tšekille, Virolle, Kyprokselle, Latvialle, Liettualle, Unkarille, Maltalle, Puolalle, Slovenialle ja Slovakialle pidempi aika tietojen toimittamiseksi, jotta kyseiset jäsenvaltiot voisivat sopeutua joustavasti niille uuteen kirjanpitojärjestelmään maatilojen tulojen selvittämiseksi.
(3)
Asetus (ETY) N:o 1915/83 olisi sen vuoksi muutettava vastaavasti.
(4)
Tässä asetuksessa säädetyt toimenpiteet ovat maatalouden kirjanpidon tietoverkkoa käsittelevän yhteisön komitean lausunnon mukaiset,
ON ANTANUT TÄMÄN ASETUKSEN:
1 artikla
Korvataan asetuksen (ETY) N:o 1915/83 3 artiklan ensimmäinen kohta seuraavasti:
”Yhteyselimen on toimitettava kaikki maatilailmoitukset komissiolle asetuksen (ETY) N:o 2237/77 liitteessä III säädetyssä muodossa.
Tilikautena 2004 maatilailmoitukset on toimitettava viimeistään kolmentoista kuukauden kuluttua kyseisen tilikauden päättymisestä. Tšekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian yhteyselimen on kuitenkin toimitettava maatilailmoitukset viimeistään kahdeksantoista kuukauden kuluttua kyseisen tilikauden päättymisestä.
Tilikaudesta 2005 alkaen maatilailmoitukset on toimitettava viimeistään kahdentoista kuukauden kuluttua kyseisen tilikauden päättymisestä.”
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 25 päivänä heinäkuuta 2005.

Labels: 2
19
6
12
15